
	Republika Hrvatska 

	Visoki prekršajni sud Republike Hrvatske

	                                Zagreb


Broj: Ppž-4893/2026

                                     U   I M E   R E P U B L I K E   H R V A T S K E

                                                           P R E S U D A
  
[bookmark: _Hlk231218319]	Visoki prekršajni sud Republike Hrvatske u vijeću sastavljenom od sutkinja Gordane Korotaj, predsjednice vijeća, te Nade Horvatović i Ivanke Mašić, članica vijeća, uz sudjelovanje sudske savjetnice Nine Lukić, zapisničarke, u prekršajnom postupku protiv okrivljenog Dominika Čepla, branjenog po Hrvoju Plavšiću, odvjetniku u Vinkovcima, zbog prekršaja iz članka 54. stavka 3. u vezi članka 3. stavka 1. Zakona o suzbijanju zlouporabe droga („Narodne novine“ br. 107/01., 87/02., 163/03., 141/04., 40/07., 149/09., 84/11., 80/13., 39/19.), odlučujući o žalbi tužitelja Ministarstva unutarnjih poslova Republike Hrvatske, Policijske uprave istarske, Policijske postaje Poreč,  protiv presude Općinskog  suda u Pazinu, Stalne službe u Poreču- Parenzo od 13. travnja 2026., broj: Pp-1722/2025, na sjednici vijeća održanoj 15. rujna 2026.


p r e s u d i o  j e


Prihvaća se žalba tužitelja Ministarstva unutarnjih poslova Republike Hrvatske, Policijske uprave istarske, Policijske postaje Poreč i preinačuje se pobijana prvostupanjska presuda u odluci o kazni na način da se okr. Dominiku Čeplu za prekršaj iz čl. 54. st. 3. u vezi čl. 3. st. 1. Zakona o suzbijanju zlouporabe droga za koji je tom presudom proglašen krivim, na temelju te zakonske odredbe, izriče novčana kazna 663,61 EUR (šesto šezdeset tri eura i šezdeset jedan cent), koju je dužan platiti u roku 90 (devedeset) dana od primitka ove odluke, a ako u tom roku plati dvije trećine izrečene novčane kazne, smatrat će se da je kazna plaćena u cjelini. 


Obrazloženje
 

1. Uvodno citiranom prvostupanjskom presudom Općinskog suda Pazinu, Stalne službe u Poreču-Parenho okr. Dominik Čeple je proglašen krivim da je, na način činjenično opisan u izreci, počinio prekršaj iz č. 54. st. 3. u svezi čl. 3. st. 1. Zakona o suzbijanju zlouporabe droga, za koje djelo mu je izrečena novčana, uz primjenu instituta ublažavanja, u iznosu 300,00 eura, koju je dužan platiti u roku od 3 mjeseca po pravomoćnosti  presude, uz pogodnost plaćanja dvije trećine kazne za uplatu.

1.1. Okrivljeniku su oduzeti predmeti uporabljeni za počinjenje prekršaja, 1 PVC vrećica ispunjena marihuanom težine 4,4 gr sa više od 0,3 % THC-a, prema potvrdi o privremenom oduzimanju predmeta broj:1584083.

1.2. Istom presudom okrivljenik je obvezan naknaditi troškove postupka u iznosu 30,00 eura. 

2. Protiv te presude tužitelj je podnio pravodobnu žalbu zbog odluke o kaznu, u bitnome navodeći da je kazna preblaga i da nema uvjeta za ublažavanje kazne.  Žalitelj predlaže da se žalba prihvati i prvostupanjska presuda preinači u skladu s navodima žalbe.  

3. Žalba je osnovana. 

4. Visoki prekršajni sud Republike Hrvatske je na temelju čl. 202. st. 1. Prekršajnog zakona ispitivao pobijanu presudu u onom dijelu u kojem se pobija žalbom i to iz osnova i razloga koje žalitelj navodi, a po službenoj dužnosti je ispitao jesu li počinjene bitne povrede odredaba prekršajnog postupka iz čl. 195. st. 1. t. 6., 7., 9. i 10. navedenog Zakona, jesu li na štetu okrivljenika povrijeđene odredbe prekršajnog materijalnog prava i je li u postupku nastupila zastara prekršajnog progona, te nisu utvrđene povrede na koje ovaj sud pazi po službenoj dužnosti.

5. Osnovano tužitelj ističe da je prvostupanjski sud prilikom odmjeravanja vrste i mjere kazne za počinjeni prekršaj pogrešno cijenio priznanje prekršaja te činjenicu da je okrivljenik lošeg imovnog stanja, kao izražene olakotne okolnosti, a nije pravilno  cijenio težinu djela. Naime, priznanje djela, samo za sebe, ne može se cijeniti naročito olakotnom okolnošću u smislu zakonskog uvjeta za ublažavanje kazne, uz što nije jasno na temelju čega je prvostupanjski sud utvrdio da je okrivljenik lošeg imovnog stanja, jer na tu okolnost  nije izveden ni jedan dokaz. 

6. Slijedom navedenog, i po ocjeni ovog suda, u ovom prekršajnom postupku nema naročito olakotnih okolnosti koje bi, u smislu čl. 37. Prekršajnog zakona, kao zakonski preduvjet, opravdavale primjenu instituta ublažavanja kazne pa je ovaj drugostupanjski  sud, imajući na umu veću protupravnu količinu s obzirom na posjedovanje 4,4 grama droge marihuane na što opravdano upire i tužitelj te činjenicu da su kod ovog prekršaja značajno izraženi i zahtjevi generalno preventivnog djelovanja, prihvaćanjem žalbe tužitelja, okrivljeniku izrekao novčanu kaznu u visini zakonom propisanog posebnog minimuma. Pritom, ovaj sud smatra da je, zbog prethodno navedenih okolnosti, bilo osnove za izricanje novčane kazne i iznad zakonom propisanog posebnog minimuma, ali to ne bi bilo u skladu s prijedlogom tužitelja u žalbi.

7. Slijedom navedenog, na temelju čl. 207. Prekršajnog zakona, odlučeno je kao u izreci ove presude.

U Zagrebu, 15. rujna 2026.
               			                                                                   
Zapisničarka:                                        				 Predsjednica vijeća:  

Nina Lukić, v.r.            						 Gordana Korotaj, v.r.


	
Presuda se dostavlja Općinskom sudu u Pazinu u 4 ovjerena prijepisa: za spis, okrivljenika, branitelja i tužitelja.

                                                        	     Za točnost otpravka - ovlaštena službenica			                       	      Upraviteljica zajedničke sudske pisarnice

								      Edita Vrkljan

